Na temelju članka 11. stavak 3. Zakona o grobljima (Narodne novine, br. 78/2025 i 80/25), Uprava trgovačkog društva Komunalac d.o.o., Samobor, OIB: 17055681355 iz Samobora, Ulica 151. samoborske brigade HV 2 dana 13.6.2025. donosi

**ODLUKU**

**o ponašanju na grobljima**

U Samoboru, lipanj 2025.

1. **OPĆE ODREDBE**

**Članak 1.**

Ovom Odlukom o ponašanju na grobljima (u daljnjem tekstu: Odluka), Komunalac d.o.o., Ulica 151. samoborske brigade HV 2, 10430 Samobor, OIB: 17055681355 (dalje u tekstu: Uprava groblja) utvrđuje radno vrijeme groblja i vrijeme ukopa, načine i primjereno vrijeme za obavljanje radova na groblju, pravila ponašanja na groblju koja vrijede za korisnike grobnih mjesta i posjetitelje, ponašanje koje se smatra zabranjeno te postupanje s izgubljenim i nađenim stvarima.

**Članak 2.**

Groblja pod Upravom trgovačkog društva Komunalac d.o.o. su:

Gradsko groblje Samobor, Gradsko groblje Otruševec, groblje Sveti Martin pod Okićem i groblje Rude.

Gradsko groblje Samobor registrirano je kao dio kulturno – povijesne cjeline Samobor.

1. **RADNO VRIJEME GROBLJA**

**Članak 3.**

Groblje je posjetiteljima otvoreno za posjet:

* od 1.4. do 31.10. u vremenu od 7:00 do 20:00 sati
* od 3.11. do 31.3. u vremenu od 7:00 do 17:00 sati
* u dane 1. i 2.11. u vremenu od 6:00 do 22:00 sata.

Obavijest o vremenu kada je groblje otvoreno za posjet istaknuta je na ulazu u groblje.

1. **VRIJEME UKOPA**

**Članak 4.**

Ukopi se obavljaju u vrijeme od mjeseca listopada do ožujka između 10:00 i 16:00 sati, a u ostalim mjesecima između 9:00 i 18:00 sati.

Subotom, nedjeljom i blagdanom u pravilu nema ukopa.

Iznimno, ako za to postoji potreba Upravitelj groblja može organizirati ukop u subotu, uz naknadu koja je određena za ukope subotom, sukladno važećem Cjeniku.

**Članak 5.**

Mrtvačnica je otvorena samo na dan ukopa i to najranije 2 sata prije istog.

**Članak 6.**

Na groblju se mogu održavati samo skupovi:

* koji su u vezi s ispraćajem i ukopom umrlih
* organizirani prigodni skupovi u povodu sjećanja na umrle i pokopane na groblju, u povodu Dana mrtvih (Svi sveti) i drugih prigoda, isključivo uz prethodnu suglasnost Uprave groblja.

**Članak 7.**

Korisnici grobnih mjesta dužni su grobno mjesto uređivati na primjeren način te održavati red i čistoću na način da ne oštete susjedna grobna mjesta.

Svaki grob odnosno grobnica mora biti označen prikladnim nadgrobnim znakom.

Obvezni podaci na opremi i uređajima (nadgrobna ploča) su: ime i prezime umrle

osobe, godina rođenja i smrti.

Zabranjeno je opremom i uređajima grobnog mjesta i spomen-obilježja unutar ili izvan

područja groblja, a koja su suprotna najvišim vrednotama ustavnog poretka ili pozitivnim propisima Republike Hrvatske vrijeđati nacionalne, vjerske ili moralne osjećaje građana.

Zabranjeno je opremom i uređajima grobnog mjesta i spomen-obilježja vrijeđati

vrijednosti obrambenog Domovinskog rata ili na bilo koji način veličati agresiju na Republiku Hrvatsku tijekom Domovinskog rata ili sudionike u toj pobuni.

Zabranjeno je opremom i uređajima grobnog mjesta i spomen-obilježja na bilo koji

način povrijediti uspomenu na umrlu osobu.

1. **PRAVILA PONAŠANJA NA GROBLJU**

**Članak 8.**

Posjetitelji groblja dužni su ponašati se na groblju kako to odgovara mjestu i dužnom poštovanju prema umrlima.

Djeca mlađa od 10 godina starosti mogu posjećivati groblje isključivo u pratnji odraslih članova obitelji.

Na groblju je najstrože zabranjeno:

* neovlašten ukop
* ulaziti i boraviti na groblju izvan propisanog vremena za posjet
* onečišćenje, oštećivanje i uništavanje grobova, grobnica, opreme i uređaja grobnih mjesta i znakova na grobovima i grobnicama
* oštećivanje objekata i uređaja na grobljima (slavina za vodu, klupe, posude za otpad idr.)
* gaženje grobova i grobnica te uništavanje cvijeća i nasada
* sadnja ukrasnog drveća i grmlja na grobovima i pored njih, izuzev sadnje cvijeća i trajnica na grobovima
* krađa cvijeća, cvjetnih aranžmana, vijenaca, ukrasnih lampaša, svijeća i drugih ukrasa s tuđih grobova i grobnica
* vršiti radove bez prethodnog odobrenja Uprave groblja
* pisati po grobnim mjestima i ostalim objektima i uređajima
* dovoditi pse i druge životinje
* odlaganje otpada na svim drugim mjestima osim u za to predviđene posude
* vožnja svim prijevoznim sredstvima osim uz suglasnost i odobrenje Uprave groblja
* obavljati trgovinu na otvorenom prostoru unutar prostora groblja
* snimati i fotografirati bez odobrenja Uprave groblja
* prosjačenje
* vikanje, glasan govor, pjevanje i sviranje koje nije dio pogrebnog obreda, zabava, smijeh i slično ponašanje koje remeti mir na groblju i nije primjereno odavanju pijeteta prema pokojnicima
* svako okupljanje koje je protivno odredbama zakona kojim se uređuju javna okupljanja
* svako ponašanje protivno odredbama zakona kojim se uređuju prekršaji protiv javnog reda i mira

**Članak 9.**

Dozvola za ulazak motornim vozilom na groblje izdat će se osobi s invaliditetom ako podnese pisani zahtjev za izdavanje dozvole.

Zahtjevu za izdavanje dozvole prilaže se:

* dokaz o utvrđenom statusu osobe s invaliditetom (posjedovanje znaka pristupačnosti),
* presliku osobne iskaznice ili drugog odgovarajućeg dokumenta koji sadrži fotografiju osobe koja traži dozvolu.

Ulazak motornim vozilom osobi iz stavka 1. ovog članka dozvoljen je isključivo u okviru radnog vremena posjeta groblju istaknutog na ulazu u groblje.

1. **NAČIN I PRIMJERENO VRIJEME ZA IZVOĐENJE RADOVA**

**Članak 10.**

Za sve radove na groblju (građevinske, klesarske i sl.) potrebna je prethodna suglasnost Uprave groblja.

Nije dozvoljeno izvođenje građevinskih radova na groblju u vremenu od 15.10. do 15.11. u tekućoj godini te u neradne dane (državni blagdani, nedjelja), kao ni izvan radnog vremena groblja.

Izvođači radova obvezni su prijaviti početak i završetak radova Upravi groblja.

Radovi se obavljaju na način da se očuva potpuni red i mir na groblju. Izvođačima

koji postupaju u suprotnosti sa stavkom 1. i 2. ovog članka, Uprava groblja će bezuvjetno zabraniti daljnji rad na grobljima kojima upravlja.

Zabrana može biti trajna i vremenski određena.

Građevinski materijal potreban za obavljanje odobrenih radova može se držati na

groblju samo za vrijeme obavljanja radova.

Nakon obavljenih radova izvođač je dužan ukloniti sav preostali građevinski materijal

i deponirati isti sukladno odredbama Zakona o gospodarenju otpadom, a korišteni prostor dovesti u prvobitno stanje.

Sve troškove i štetu koja je nastala na groblju uslijed radova na grobnom mjestu

dužan je podmiriti korisnik grobnog mjesta na kojem se izvode radovi.

Uprava groblja ne odgovora za štete učinjene na grobovima, grobnicama i nadgrobnim uređajima ukoliko iste nisu nastale isključivo dokazanom krivnjom radnika Uprave groblja, odnosno ukoliko su iste počinjene od strane trećih osoba.

Uprava groblja ne odgovara za štete učinjene na grobovima, grobnicama i nadgrobnim uređajima uslijed krađe i vandalizma, vremenskih utjecaja i koje su posljedice ne održavanja nadgrobnih uređaja i opreme.

**Članak 11.**

Izgubljene i zaboravljene predmete koji se nađu na groblju, nalaznik je dužan predati u službene prostorije Komunalac d.o.o., Ulica 151. samoborske brigade HV 2, Samobor.

1. **ZAVRŠNE ODREDBE**

**Članak 12.**

Stupanjem na snagu ove Odluke prestaje važiti Pravilnik o groblju i pravilima ponašanja na groblju od 1.4.2003., Broj: 611/03.

**Članak 13.**

Ova Odluka stupa na snagu danom donošenja, a objavljuje se na oglasnim pločama Komunalac d.o.o., na oglasnim pločama groblja i na web stranici [www.komunalac-samobor.hr](http://www.komunalac-samobor.hr)

KLASA: 030-01/25-02/01

URBROJ: 238-27-159-02-01/03-25-1

Direktor

Renato Raguž, dipl. ing. stroj.